Diari Oficial de la Generalitat Valenciana


Sumari del DOGV 2403, del 09-12-1994 (1994/833253)

RESOLUCIÓ de 29 de novembre de 1994, de la Secretaria General de la Conselleria d'Administració Pública, per la qual es disposa la publicació de l'acord de cooperació entre el Govern Valencià i l'Institut Europea d'Administració Pública
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2403

Data del DOGV
:   09-12-1994

Secció del DOGV
:   ALTRES DISPOSICIONS

Número del document
:   1994/833253


Data del document
:   29-11-1994

Organisme emissor
:   Conselleria d'Administració Pública

Tipus de document
:   Resolució

RESOLUCIó de 29 de novembre de 1994, de la Secretaria General de la Conselleria d'Administració Pública, per la qual es disposa la publicació de l'acord de cooperació entre el Govern Valencià i l'Institut Europeu d'Administració Pública. Subscrit, després de la tramitació reglamentària, entre el Govern Valencià i l'Institut Europeu d'Administració Pública, el dia 25 d'octubre de 1994, un acord de cooperació, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0636/94, i que figura com a annex d'aquesta resolució.  
València, 29 de novembre de 1994.- El secretari general de la Conselleria d'Administració Pública.  
Acord de cooperació entre el Govern Valencià, representat pel senyor Joan Lerma i Blasco, president, en virtut de la Llei 5/1983, de 30 de desembre, de Govern Valencià, art. 1r i 14. i l'Institut Europeu d'Administració Pública representat pel Sr. Spyros A. Pappas, director general, en virtud dels estatuts de l'Institut Europeu d'Administració Pública, art. 9è.  
Preàmbul  
Vist el camí fet cap a una, cada vegada més pròxima, Unió Europea, i considerant el paper fonamental de les regions en ella,   
Reconeixent la importància creixent de la participació dels governs oficials, a nivell regional, en el procés d'adopció de decisions de la Unió Europea, a més del compliment de la Llei Comunitària i, en particular, del paper del Comitè de les Regions, com disposa l'article 4, apartat 2, i els articles 198a-198c i el 146 del Tractat de Maastricht,  
Adreçat a atendre les regions en el procés d'integració de la Unió Europea,  
Amb la finalitat d'arribar a un coneixement aprofundit en els camps d'integració europea, de particular interès per a la política de l'administració pública regional: dret, economia, institucions, direcció i administració pública, a més de les polítiques comunitàries, i  
Desitjant estretir un vincle entre els governs regionals, els nacionals i les institucions de la Unió Europea, i a fi d'acréixer la cooperació entre els governs regionals de tota Europa.  
El Govern Valencià, representat pel president, Joan Lerma i Blasco, i l'Institut Europeu d'Administració Pública, al qual ens referirem a partir d'ara com l'IEAP, ha acordat el següent:  
Article 1  
a. L'IEAP, en desplegar el seu objectiu per a contribuir a la integració europea, organitzarà una conferència anual, en la qual reunirà els representants de les regions de la Unió Europea, a fi d'informar-los dels progressos recents en la Unió Europea relatius als interessos específics de les regions i facultar-los per a intercanviar informació, punts de vista i experiències i, possiblement, formular propostes comunes.  
b. L'agenda de la conferència serà redactada per l'IEAP, en col·laboració amb un Comitè de Coordinació format per representants de les regions dels estats membres que hagen signat l'acord de cooperació. Els membres del Comitè de Coordinació seran convocats per a cada ocasió en sessió plenària de la conferència anual, en base al principi de torns rotatoris per a cadascuna conferència.  
c. El treball que comporta la realització de la conferència serà realitzat per l'IEAP, juntament amb una de les regions del país que exercesca la presidència del Consell Europeu en aquell període. El nomenament de la regió en qüestió es deixarà a la discreció de les regions del país a què directament corresponga; i no hauria d'estar representat l'Estat membre que exercesca la presidència del Consell Europeu. El mandat correspondrà a les regions del país que exercirà pròximament la presidència en base a un ordre establert.  
d. Excepcionalment, el primer comitè estarà format per les 12 primeres regions que hagen signant aquest acord, per ordre cronològic.  
Article 2  
Seguint la conferència anual i a la vista de les seues conclusions, l'IEAP organitzarà activitats de formació en benefici de polítics, funcionaris públics, experts legals o altres experts de les regions de la Unió Europea. Les activitats versaran sobre les implicacions de la Unió Europea per a les regions, a més d'altres temes d'interès per a aquestes, en relació amb la integració europea.  
Article 3  
A sol·licitud de la Comunitat Valenciana, l'IEAP vetlarà pel seu interès, ja siga aprofundint en els seus problemes particulars o bé sobre la seua dificultat en el procés europeu d'integració i l'impacte d'aquest procés sobre la Comunitat Valenciana en els diversos camps polítics. L'IEAP també es compromet a activitats de consulta relatives a la reforma i ajustament de l'administració de la Comunitat Valenciana i de les decisions que concernesquen a la seua posició dins la Unió Europea.  
Article 4  
Les activitats d'investigació i de consulta podran ser el suport d'activitats formatives específiques que l'IEAP organitzarà en exclusiu interès de la Comunitat Valenciana.  
Article 5  
L'IEAP invitarà personal oficial del Govern Valencià, com també funcionaris dels governs nacionals i institucions comunitàries, a assistir a activitats pròpies de l'IEAP. Amb aquesta finalitat, l'IEAP informarà la Comunitat Valenciana, amb l'antelació deguda, de les seues activitats formatives (seminaris, col·loquis, taules rodones, jornades de treball, etc.). A sol·licitud de la Comunitat Valenciana, i si l'objectiu i propòsits de l'activitat ho permeten, l'IEAP pot reservar un nombre de places que s'especifiquen, a fi que el personal al servei de l'administració de la Generalitat Valenciana puga participar en tals activitats.  
Article 6  
L'IEAP acceptarà personal al servei de l'administració de la Generalitat Valenciana que desitge realitzar estades en l'IEAP en torns rotatoris, per a que es familiaritze amb el procés de la Unió Europea, des dels punts de vista estructural, institucional i personal.  
Article 7  
L'IEAP assistirà la Comunitat Valenciana en la seua relació amb la Unió Europea, i li facilitarà una informació regular a través d'un butlletí, on figuraran les principals decisions adoptades pel que fa a la dimensió regional de la Unió Europea, incloent-hi la jurisprudència rellevant del Tribunal de Justícia de les Comunitats Europees i altres importants desplegaments.  
Amb aquesta finalitat, l'IEAP també confeccionarà una especial base de dades en benefici de les regions de la Unió Europea.  
Article 8  
Qualsevol forma de col·laboració entre l'IEAP i la Comunitat Valenciana, en particular l'aplicació dels articles 3 i 7 d'aquest acord, serà duta a terme en col·laboració amb/o a través de l'intermediari de l'Institut Valencià d'Administració Pública (IVAP) que forme una natural associació amb l'IEAP. A més, els instituts regionals participaran així mateix en la preparació i desplegament de la conferència anual.  
Article 9  
a. La Comunitat Valenciana contribuirà a l'activitat de l'IEAP amb una quantitat de vint mil (20.000) ECUS a l'any. Aquesta contribució serà revisada de mutu acord cada tres anys.  
L'aportació econòmica es realitzarà amb càrrec a l'aplicació pressupostària 76.44.313.65-8, del pressupost de despeses de l'Institut Valencià d'Administració Pública.  
b. Les contribucions per a finançar la realització d'activitats, que vagen a desplegar-se i realitzar-se en la Comunitat Valenciana, s'especificaran en un pressupost que serà redactat i acordat prèviament per les parts contractants en cada ocasió.  
c. Les condicions de participació en les activitats citades en l'article 5 seran les mateixes que les assenyalades per a les administracions centrals.  
Article 10  
Les parts contractants es consultaran mutuament per a la implementació d'aquest acord, si més no una vegada a l'any, i a petició de qualsevol de les parts.  
Article 11  
Aquest acord de cooperació entrarà en vigor el mateix dia de la signatura.  
Article 12  
Aquest acord tindrà vigor durant un període indefinit, i només podrà ser resolt per qualsevol de les parts contractants si ho notifica una d'elles amb sis meses de bestreta.  
Article 13  
Aquest acord ha estat redactat només en anglès. En cas de qualsevol controvèrsia, aquest text serà considerat com a prevalent.  
València, 25 d'octubre de 1994  
Per la Comunitat Valenciana, el president: Joan Lerma i Blasco.  
Per l'Institut Europeu d'Administració Pública, el director general: Spyros A. Pappas.